એક પિતા-પુત્રી છે. નાનપણથી જ પિતાએ પોતાની પુત્રીને બધું જ વણમાગ્યુ આપ્યું. એવી એકપણ ભૌતિક સુખસુવિધા ન હતી જે પિતા પોતાની એકની એક પુત્રીને આપવામાં ઉણા ઉતર્યા હોય. પિતાની એવી ઈચ્છા હતી, પોતે જે જિંદગી ન જીવી શક્યા એ જિંદગી પોતાની દીકરીમાં જીવતા જુએ. દીકરી જ્યારે કોલેજમાં આવી ત્યારે તેને પિતાએ વર્લ્ડ ટુરમાં મોકલી. આ દરમિયાન પુત્રી એક અંગ્રેજનાં પ્રેમમાં પડી. પોતાની દરેક નાની-મોટી જરૂરિયાત પિતાને જણાવતી પુત્રીએ પોતાના લગ્ન એ અંગ્રેજ જોડે કરાવવાની જીદ પકડી. જીવનમાં પહેલીવાર પિતા પોતાની પુત્રીની જીદ આગળ જુક્યા નહીં. પુત્રી પિતાની ઉપરવટ જઈ અંગ્રેજ જોડે પરણી ગઈ. પિતા અને પુત્રીનાં સંબંધમાં પૂર્ણવિરામ આવી ગયું. વર્ષો બાદ એક દિવસ સોશિયલ સાઈટ પર સર્ફિંગ કરતાં-કરતા પિતાને પુત્રીની પ્રોફાઈલ નજરે ચડે છે. પોતાની પુત્રી બે બચ્ચાંઓની મા બની ગઈ છે. પિતા પુત્રીને ફ્રેન્ડ રિક્વેસ્ટ મોકલે છે. બે-ત્રણ દિવસ પછી ઈનબોક્સમાં વાત થાય છે. પિતાને પોતાની અને દીકરીને પોતાની ભૂલ સમજાય છે. ફરી પિતા-પુત્રી બધું ભૂતકાળનું ભૂલીને એકબીજાનાં પ્રેમમાં પડી રહ્યાં છે.